ไฟแนนซ์ทูเดย์
โดย...ช.ชดา
9 ม.ค. 2560

โดย...ช.ชดา
...ยืนยันจากปากของ ประสงค์ พูนธเนศ อธิบดีกรมสรรพากร ว่า แม้ในปีนี้จะนำร่องนำระบบพร้อมเพย์มาใช้เพื่อคืนภาษีเงินได้บุคคลธรรมดา แต่ก็ไม่ได้บังคับให้ประชาชนต้องเลือกช่องทางคืนภาษีแบบนี้เท่านั้น หากยื่นเสียภาษีในระบบคอมพิวเตอร์จะมีระบบเด้งขึ้นมาให้เลือกว่าจะรับภาษีคืนผ่านระบบพร้อมเพย์หรือไม่ ถ้าไม่เลือก สรรพากรจะคืนเงินให้เป็นเช็คของธนาคารกรุงไทยเหมือนเดิม
ฉะนั้นใครยังไม่พร้อมจะเปิดบัญชีพร้อมเพย์ อย่าตกใจยื่นเสียภาษีกันได้เลย แต่ถ้าคืนภาษีด้วยเช็คจะใช้เวลาประมาณ 3-5 วัน หากคืนระบบพร้อมเพย์ เพียง 1 วัน ก็จะได้รับเงิน ใครอยากได้ภาษีคืนช้าหรือเร็วก็เลือกใช้บริการเอา
...ตั้งแต่ได้รับแต่งตั้งเป็นกรรมการผู้จัดการธนาคารอาคารสงเคราะห์ (ธอส.) ฉัตรชัย ศิริไล ได้รับฉายาเอ็มดีไฮเปอร์ ขยันทำงานไม่หยุดหย่อนไปทำนั่นทำนี่ทั้งกิจการแบงก์ หรือซีเอสอาร์ พนักงานแอบบ่นว่าอาจเป็นเพราะเอ็มดีโสด เลยทำงานไม่เว้นวันหยุด อย่างนี้ต้องยุให้เอ็มดีมีแฟน ฮ่า ฮ่า